राजस्व सचिव हंसमुख अधिया ने कहा कि सरकार अब उन लोगों के खिलाफ कार्रवाई शुरू करेगी जिन्होंने विदेश में जमा कालेधन या परिसंपत्तियों का खुलासा नहीं किया है। हाल ही में लागू कालाधन रोधी कानून के तहत एकमुश्त अनुपालन सुविधा की अवधि बुधवार को समाप्त हो गई। अधिया ने संवाददाताओं से कहा कि अनुपालन सुविधा उन लोगों के लिए एक मात्र मौका था जो इस संबंध में पाक-साफ होना चाहते थे। उन्होंने कहा कि उन्हें मौका देने के लिए यह अनुपालन सुविधा 30 सितंबर तक थी और अब तक यह पता चला है कि 638 लोगों ने अपने बैंकों खातों समेत विदेशी निवेश या विदेशी परिसंपत्तियों की घोषणा की है और कुल राशि 3,770 करोड़ रुपए की रकम का खुलासा हुआ है। यह हमारी ओर से दिया गया इकलौता मौका था और हमारे दिमाग में कोई विशेष आंकड़ा नहीं है।